
B9‑0153/2024
Riżoluzzjoni tal-Parlament Ewropew dwar il-ħtieġa ta’ appoġġ sod lill-Ukrajna, wara sentejn ta’ gwerra ta’ aggressjoni tar-Russja kontra l-Ukrajna
(2024/2526(RSP))
Il-Parlament Ewropew,
–	wara li kkunsidra r-riżoluzzjonijiet preċedenti tiegħu dwar l-Ukrajna u dwar ir-Russja, b’mod partikolari dawk adottati mill-eskalazzjoni tal-gwerra tar-Russja kontra l-Ukrajna fi Frar 2022 u l-annessjoni tal-Peniżola tal-Krimea fid-19 ta’ Frar 2014,
–	wara li kkunsidra l-Ftehim ta’ Assoċjazzjoni bejn l-Unjoni Ewropea u l-Istati Membri tagħha, minn naħa waħda, u l-Ukrajna, min-naħa l-oħra[footnoteRef:1], u ż-Żona ta’ Kummerċ Ħieles Approfondita u Komprensiva bejn l-Unjoni Ewropea u l-Ukrajna li takkumpanjah, iffirmati fl-2014, [1:  ĠU L 161, 29.5.2014, p. 3.] 

–	wara li kkunsidra l-Karta tan-NU, il-Konvenzjonijiet ta’ The Hague, il-Konvenzjonijiet ta’ Ġinevra u l-protokolli addizzjonali tagħhom, u l-Istatut ta’ Ruma tal-Qorti Kriminali Internazzjonali,
–	wara li kkunsidra l-proposta tal-Kummissjoni tal-20 ta’ Ġunju 2023 għal Regolament tal-Parlament Ewropew u tal-Kunsill dwar l-istabbiliment tal-Faċilità tal-Ukrajna (COM(2023)0338),
–	wara li kkunsidra d-deċiżjoni tal-Kunsill Ewropew tal-14 ta’ Diċembru 2023 li jiftaħ negozjati ta’ adeżjoni mal-Ukrajna, wara r-rakkomandazzjoni pożittiva tal-Kummissjoni tat-8 ta’ Novembru 2023 f’dan ir-rigward,
–	wara li kkunsidra l-konklużjonijiet tal-Kunsill Ewropew tal-14 ta’ Diċembru 2023 u tal-1 ta’ Frar 2024, 
–	wara li kkunsidra l-Artikolu 132(2) tar-Regoli ta’ Proċedura tiegħu,
A.	billi r-Russja ilha twettaq gwerra ta’ aggressjoni illegali, mhux provokata u inġustifikata kontra l-Ukrajna mill-24 ta’ Frar 2022; billi l-gwerra tar-Russja kontra l-Ukrajna bdiet fl-2014 bl-annessjoni illegali tal-peniżola tal-Krimea u l-okkupazzjoni sussegwenti ta’ partijiet mir-reġjuni ta’ Donetsk u Luhansk; billi din il-gwerra ta’ aggressjoni tikkostitwixxi ksur sfaċċat u flagranti tal-Karta tan-NU u tal-prinċipji fundamentali tad-dritt internazzjonali; billi l-azzjonijiet tar-Russja fl-Ukrajna matul is-sentejn li għaddew għadhom jheddu l-paċi u s-sigurtà fl-Ewropa u madwar id-dinja;
B.	billi l-gwerra ta’ aggressjoni Russa hija l-akbar kunflitt militari fil-kontinent Ewropew minn tmiem it-Tieni Gwerra Dinjija u tirrifletti l-kunflitt dejjem jikber bejn l-awtoritarjaniżmu u d-demokrazija;
C.	billi l-forzi tar-Russja wettqu attakki indiskriminati fuq żoni residenzjali u l-infrastruttura ċivili, bħal skejjel u sptarijiet; billi eluf ta’ ċivili, inklużi mijiet ta’ tfal, diġà nqatlu u ħafna aktar sfaw ittorturati, iffastidjati, attakkati sesswalment, maħtufa jew spostati b’mod furzat; billi din l-imġiba inumana mill-forzi Russi u mill-proxies tagħhom turi diżrispett totali lejn id-dritt umanitarju internazzjonali; billi t-tentattiv tar-Russja li twettaq tindif etniku f’partijiet okkupati tal-Ukrajna inkluda atroċitajiet tal-massa; billi r-Russja għandha l-għan li teqred l-identità nazzjonali tal-Ukrajna u tħassar il-kultura Ukrena u l-eżistenza ta’ stat Ukren;
D.	billi miljuni ta’ Ukreni ġew spostati ġewwa u barra l-Ukrajna, wara li ħarbu mill-aggressjoni tar-Russja; billi r-reati tal-gwerra tar-Russja se jħallu ġenerazzjoni ta’ ċivili u ta’ persunal militari Ukreni li jirrikjedu trattament għall-ħsara mentali, id-dipressjoni, l-ansjetà u d-disturb minn stress postrawmatiku;
E.	billi l-Forzi Armati tal-Ukrajna rnexxielhom jirreżistu l-invażjoni Russa, illiberaw aktar minn 50 % tat-territorji temporanjament okkupati wara l-24 ta’ Frar 2022 u reġgħu kisbu l-kontroll tal-aċċess tal-Ukrajna għall-Punent tal-Baħar l-Iswed, u b’hekk keċċew b’mod effettiv il-flotta Russa tal-Baħar l-Iswed;
F.	billi l-PDG ikkombinat tal-pajjiżi tal-Punent huwa 25 darba akbar minn dak tar-Russja, iżda fl-2023 l-assistenza militari tal-Punent għall-Ukrajna kienet tammonta għal anqas minn 0,1 % ta’ dan il-PDG ikkombinat; billi fl-2023, ir-Russja nefqet madwar 6 % tal-PDG tagħha fuq il-gwerra ta’ aggressjoni tagħha u l-Ukrajna l-ekwivalenti ta’ 25 % tal-PDG tagħha fuq id-difiża tagħha;
G.	billi l-gwerra ta’ aggressjoni tar-Russja turi l-attitudni postkolonjali tagħha lejn il-ġirien tagħha; billi sakemm ir-Russja tibqa’ Stat b’mentalità imperalistika li jsegwi politiki reviżjonisti, se tkompli bl-isforzi tagħha biex iżżomm it-theddida dejjem aktar imminenti ta’ aggressjoni fuq il-kontinent Ewropew; billi bosta atturi internazzjonali rrikonoxxew lir-Russja bħala sponsor Statali tat-terroriżmu u Stat li juża mezzi ta’ terroriżmu, u dan għandu jiġi segwit b’miżuri konkreti;
H.	billi l-Kunsill Ewropew iddeċieda li jiftaħ negozjati ta’ adeżjoni mal-Ukrajna wara r-rakkomandazzjoni pożittiva tal-Kummissjoni, u stieden ukoll lill-Kunsill jadotta l-qafas ta’ negozjar ladarba jiġu ssodisfati r-rakkomandazzjonijiet rilevanti tal-Kummissjoni;
I.	billi l-UE pprovdiet lill-Ukrajna appoġġ mingħajr preċedent u multidimensjonali mill-bidu tal-invażjoni fuq skala sħiħa, inkluż appoġġ militari fuq skala li qatt ma rajna qabel; billi l-assistenza globali mwiegħda lill-Ukrajna mill-UE, mill-Istati Membri tagħha u mill-istituzzjonijiet finanzjarji Ewropej minn Frar 2022 tammonta għal mill-inqas EUR 85 biljun, inklużi l-assistenza umanitarja u ta’ emerġenza, l-appoġġ baġitarju, l-assistenza makrofinanzjarja u l-għajnuna militari; billi ġew ipprovduti EUR 17-il biljun lill-Istati Membri biex jospitaw madwar erba’ miljun rifuġjat Ukren, li ġew offruti protezzjoni estiża skont id-Direttiva dwar il-Protezzjoni Temporanja[footnoteRef:2] sa Marzu 2025; [2:  Id-Direttiva tal-Kunsill 2001/55/KE tal-20 ta’ Lulju 2001 dwar l-istandards minimi sabiex tingħata protezzjoni temporanja fl-eventwalità ta’ influss bil-massa ta’ persuni spostati u dwar il-miżuri li jippromwovu bilanċ fl-isforzi bejn l-Istati Membri meta jirċievu dawn il-persuni u li jġorru l-konsegwenzi ta’ dawn (ĠU L 212, 7.8.2001, p. 12).] 

J.	billi sa issa l-UE u l-Istati Membri tagħha pprovdew lill-Ukrajna EUR 28 biljun f’għajnuna militari; billi l-Faċilità Ewropea għall-Paċi ntużat biex tipprovdi EUR 5,6 biljun għat-trasferiment ta’ tagħmir militari lill-Ukrajna mill-Istati Membri; billi l-inizjattiva dwar il-munizzjon se tipprovdi lill-Ukrajna madwar 524 000 projettili ta’ 155 mm manifatturati mill-industrija Ewropea tad-difiża sa Marzu 2024, u 500 000 oħra sal-aħħar tas-sena; billi sa issa l-Missjoni Militari tal-UE b’Appoġġ għall-Ukrajna ħarrġet 40 000 suldat Ukren fil-Ġermanja u fil-Polonja, u n-numru qiegħed biss jiżdied;
K.	billi l-istituzzjonijiet tal-UE reċentement laħqu ftehim fil-prinċipju biex jistabbilixxu Faċilità għall-Ukrajna li se toffri EUR 50 biljun f’appoġġ prevedibbli fuq terminu medju, fil-forma ta’ għotjiet u self, għat-tiswija, l-irkupru, ir-rikostruzzjoni u l-modernizzazzjoni tal-Ukrajna mill-2024 sal-2027;
L	billi t-tfal Ukreni qed iħallsu l-prezz aħħari fil-gwerra, peress li nqatlu 528 tifel u tifla Ukreni u ġew feruti 1 226, 1,8 miljun kellhom jaqsmu lejn pajjiżi ġirien bħala rifuġjati u 2,5 miljun oħra huma spostati internament fl-Ukrajna;
M.	billi sa mill-bidu tal-gwerra fuq skala sħiħa ta’ aggressjoni, madwar 20 000 tifel u tifla Ukreni ġew iddeportati b’mod furzat lejn ir-Russja u l-Belarussja jew miżmuma fit-territorji okkupati; billi l-Qorti Kriminali Internazzjonali ħarġet mandati ta’ arrest internazzjonali għal Vladimir Putin u Maria Lvova-Belova fid-dawl tar-responsabbiltà tagħhom għad-delitt tal-gwerra ta’ deportazzjoni illegali u għat-trasferiment illegali ta’ tfal minn territorji okkupati tal-Ukrajna lejn ir-Russja; billi inqas minn 400 tifel u tifla deportati ġew irritornati lejn l-Ukrajna u ngħaqdu mill-ġdid mal-familji tagħhom;
N.	billi l-Ukrajna ffirmat ftehimiet ta’ sigurtà mar-Renju Unit, mad-Danimarka, mal-Italja, mal-Ġermanja u ma’ Franza f’konformità mad-dikjarazzjoni konġunta tal-G7 ta’ appoġġ għall-Ukrajna, li ġiet miftiehma fit-12 ta’ Lulju 2023 fil-marġini tas-Summit tan-NATO f’Vilnius; billi l-impenn tal-G7 fetaħ il-bieb għan-negozjati biex jiġu fformalizzati l-impenji u l-arranġamenti bilaterali fit-tul dwar is-sigurtà b’appoġġ għall-Ukrajna;
1.	Itenni s-solidarjetà soda tiegħu mal-poplu u l-mexxejja tal-Ukrajna u l-appoġġ tiegħu għall-indipendenza, is-sovranità u l-integrità territorjali tal-Ukrajna, fil-fruntieri tagħha rikonoxxuti fuq livell internazzjonali;
2.	Itenni l-kundanna tiegħu, bl-aktar mod qawwi possibbli, tal-gwerra ta’ aggressjoni illegali, mhux provokata u inġustifikata tar-Russja kontra l-Ukrajna, kif ukoll tal-involviment tar-reġim fil-Belarussja; jitlob li r-Russja u l-forzi proxy tagħha jwaqqfu l-azzjonijiet militari kollha u li r-Russja tirtira l-forzi militari, il-proxies u t-tagħmir militari kollha mit-territorju kollu tal-Ukrajna rikonoxxut fuq livell internazzjonali, ittemm id-deportazzjonijiet furzati tagħha ta’ ċittadini Ukreni u teħles lill-Ukreni kollha miżmuma; jitlob li l-insedjament ta’ ċittadini Russi fit-territorji okkupati b’mod temporanju tal-Ukrajna jieqaf u jitreġġa’ lura;
3.	Ifakkar li l-gwerra Russa ta’ aggressjoni bdiet bl-annessjoni illegali tal-peniżola tal-Krimea fi Frar 2014; ifakkar li l-peniżola nbidlet f’bażi militari u serviet bħala punt ta’ tluq għall-invażjoni fuq skala sħiħa fl-2022;
4.	Ifaħħar lill-poplu kuraġġuż tal-Ukrajna, rebbieħ leġittimu tal-Premju Sakharov għal-Libertà tal-Ħsieb tal-2023, li qed jiddefendi b’kuraġġ lil pajjiżu, u s-sovranità, l-indipendenza u l-integrità territorjali tiegħu, filwaqt li jiddefendi wkoll il-libertà, id-demokrazija, l-istat tad-dritt u l-valuri Ewropej kontra reġim brutali li qed ifittex li jimmina d-demokrazija tagħna u jdgħajjef u joħloq firda fl-Unjoni tagħna;
5.	Jesprimi l-kondoljanzi profondi tiegħu lill-familji u lill-maħbubin tad-difensuri kuraġġużi li ssagrifikaw ħajjithom fid-difiża tal-Ukrajna, tal-poplu, tal-libertà u tad-demokrazija tagħha; jitlob appoġġ kontinwu u akbar mill-UE u l-Istati Membri tagħha għat-trattament u r-riabilitazzjoni tad-difensuri midruba tal-Ukrajna;
6.	Jiddikjara d-determinazzjoni tiegħu li jikkontribwixxi għaż-żamma tal-ispirtu ta’ reżiljenza u l-fiduċja tal-poplu Ukren f’futur aħjar li fih il-paċi tirrenja fl-Ukrajna u fl-Ewropa, fejn l-ebda parti mit-territorju Ukren ma jkun taħt okkupazzjoni Russa u fejn l-ebda Ukren jew ċittadin ieħor ma jħossu mhedded jew taħt attakk minħabba x-xewqa tiegħu li jgħix fil-paċi, is-sigurtà u l-prosperità u b’rispett għall-valuri u l-prinċipji Ewropej; itenni li l-Ukrajna, bħala Stat indipendenti u sovran, għandha d-dritt fundamentali li tiddetermina l-futur tagħha stess, inkluża l-libertà li tagħżel l-alleanzi u l-politiki tagħha u li ssegwi l-interessi nazzjonali tagħha;
7.	Ifaħħar is-solidarjetà li wrew iċ-ċittadini, is-soċjetà ċivili u l-Istati Membri tal-UE u l-UE nnifisha mal-Ukrajna u l-poplu tagħha; jappoġġja l-estensjoni kontinwa tad-Direttiva dwar il-Protezzjoni Temporanja għal persuni li jaħarbu mill-Ukrajna bħala konsegwenza tal-gwerra ta’ aggressjoni tar-Russja kontra l-Ukrajna;
8.	Jemmen li l-eżitu tal-gwerra u l-pożizzjoni meħuda mill-komunità internazzjonali se jkollhom rwol kruċjali fl-influwenza ta’ azzjoni futura minn reġimi awtoritarji oħra, li qed josservaw mill-qrib il-perkors tal-gwerra u jivvalutaw kemm hemm spazju għalihom biex jeżerċitaw politiki barranin aggressivi, inkluż b’mezzi militari;
9.	Jissottolinja li l-objettiv ewlieni għall-Ukrajna huwa li tirbaħ il-gwerra kontra r-Russja, u dan jinvolvi li tkeċċi lill-forzi kollha Russi, lill-proxies u lill-alleati tagħha barra mit-territorju rikonoxxut fuq livell internazzjonali tal-Ukrajna; iqis li dan l-objettiv jista’ jintlaħaq biss permezz tal-provvista kontinwa, sostnuta u miżjuda b’mod kostanti tat-tipi kollha ta’ armi konvenzjonali lill-Ukrajna, mingħajr eċċezzjoni;
10.	Ifakkar fl-importanza tal-ħelsien u d-diżokkupazzjoni tal-peniżola tal-Krimea, li issa ilha okkupata mir-Russja għal għaxar snin; ifakkar li ċ-ċittadini tal-peniżola li huma leali lejn l-Ukrajna, b’mod partikolari t-Tatars indiġeni, jiffaċċjaw repressjoni, arrest u tortura; ifakkar li l-forzi ta’ okkupazzjoni Russi għamlu kull sforz biex iħassru l-wirt tat-Tatar u l-memorja tal-preżenza Ukrena mill-peniżola; jappoġġja l-isforzi tal-Ukrajna biex tintegra mill-ġdid lill-Krimea, b’mod partikolari l-Pjattaforma tal-Krimea;
11.	Jafferma mill-ġdid l-appoġġ tiegħu għall-għoti konsistenti ta’ għajnuna militari lill-Ukrajna sakemm ikun meħtieġ u fi kwalunkwe forma meħtieġa biex l-Ukrajna tirbaħ; jirrikonoxxi l-isforzi li saru mill-Istati Membri fl-għoti u mill-Viċi President tal-Kummissjoni/Rappreżentant Għoli tal-Unjoni għall-Affarijiet Barranin u l-Politika ta’ Sigurtà (VP/RGħ) fil-koordinazzjoni tal-appoġġ militari lill-Ukrajna sal-lum; itenni t-talba tiegħu lill-Istati Membri biex iżidu u jaċċelleraw b’mod sostanzjali l-appoġġ militari tagħhom bil-għan li mhux biss jippermettu lill-Ukrajna tiddefendi ruħha kontra l-attakki Russi, iżda wkoll biex tkun tista’ terġa’ tikseb kontroll sħiħ fuq it-territorju kollu tagħha rikonoxxut fuq livell internazzjonali;
12.	Jemmen li ma għandu jkun hemm l-ebda restrizzjoni awtoimposta fuq l-assistenza militari lill-Ukrajna; jirrimarka d-diverġenza kbira ħafna fl-ammonti ta’ appoġġ ipprovduti mill-Istati Membri tal-UE bħala perċentwal tal-PDG tagħhom; jitlob l-investiment meħtieġ fil-bażi industrijali Ewropea tad-difiża biex jiżdied b’mod sostanzjali l-output sabiex jiġu ssodisfati l-ħtiġijiet tal-Ukrajna u jiġu rifornuti l-istokkijiet eżawriti tal-Istati Membri tal-UE; jissottolinja li l-Ukrajna teħtieġ b’mod partikolari sistemi sofistikati ta’ difiża tal-ajru, missili fuq distanzi twal, bħal missili TAURUS, inġenji tal-ajru tal-ġlied moderni, diversi tipi ta’ artillerija u munizzjon (b’mod partikolari projettili ta’ 155 mm), droni u armi biex dawn jiġu miġġielda; jappoġġja l-proposta li l-Istati Membri kollha tal-UE u l-alleati tan-NATO għandhom jappoġġjaw lill-Ukrajna b’mod militari b’mhux inqas minn 0,25 % tal-PDG tagħhom kull sena; jitlob żieda ġenerali fil-limitu massimu finanzjarju tal-Faċilità Ewropea għall-Paċi u jinsisti li dan għandu jintuża, fost affarijiet oħra, għall-akkwist b’sors uniku ta’ munizzjon disponibbli fis-suq dinji biex jiġu ssodisfati l-ħtiġijiet tal-Ukrajna; iqis li l-produzzjoni attwali tal-munizzjon tal-UE li hija impenjata lejn pajjiżi terzi għandha tiġi diretta mill-ġdid u li l-Ukrajna għandha tingħata aċċess prijoritarju għaliha; jistieden lill-gvernijiet tal-Istati Membri tal-UE u lill-industrija tad-difiża jindirizzaw il-kunsinni tardivi u r-raġunijiet għal dawn mal-pajjiżi riċevituri; jistieden lill-Kamra tar-Rappreżentanti tal-Istati Uniti tadotta l-pakkett ta’ assistenza militari għall-Ukrajna mingħajr aktar dewmien;
13.	Jilqa’ l-iffirmar ta’ ftehimiet ta’ sigurtà bejn l-Ukrajna u r-Renju Unit, id-Danimarka, l-Italja, il-Ġermanja u Franza f’konformità mad-dikjarazzjoni konġunta tal-G7 ta’ appoġġ għall-Ukrajna, u jistieden lil sħab oħra tal-istess fehma jagħmlu l-istess; jissottolinja li dawn il-ftehimiet ta’ sigurtà ma jistgħux jitqiesu bħala sostitut għal sħubija futura fin-NATO; jilqa’ l-progress li sar dwar id-dettalji prattiċi u l-limitu massimu finanzjarju għal Fond ta’ Assistenza ġdid għall-Ukrajna, fl-ambitu tal-Faċilità Ewropea għall-Paċi, li jappoġġja l-forniment ta’ tagħmir militari lill-Ukrajna permezz ta’ inizjattivi Ewropej konġunti ta’ akkwist;
14.	Itenni l-appoġġ tiegħu għall-formula ta’ paċi ppreżentata mill-President tal-Ukrajna, Volodymyr Zelenskyy; jemmen li huwa pjan komprensiv biex tiġi restawrata l-integrità territorjali tal-Ukrajna; ifakkar li l-10 punti tal-pjan kienu riflessi fir-Riżoluzzjoni ES-11/6 tal-Assemblea Ġenerali tan-NU tat-23 ta’ Frar 2023 dwar il-prinċipji tal-Karta tan-Nazzjonijiet Uniti li fuqhom hija bbażata paċi komprensiva, ġusta u dejjiema fl-Ukrajna;
15.	Itenni l-istedina tiegħu lill-Kummissjoni, lill-VP/RGħ u lill-Istati Membri biex jaħdmu flimkien mal-Ukrajna u mal-komunità internazzjonali ħalli jitwaqqaf tribunal speċjali għall-investigazzjoni u l-prosekuzzjoni tar-reat ta’ aggressjoni mwettaq kontra l-Ukrajna mill-mexxejja tar-Russja u l-alleati tagħhom, bħar-reġim fil-Belarussja; jilqa’ l-istabbiliment taċ-Ċentru Internazzjonali għall-Prosekuzzjoni tad-Delitt ta’ Aggressjoni fl-Ukrajna f’The Hague;
16.	Jesprimi s-sens ta’ orrur għall-fatt li l-gwerra ta’ aggressjoni Russa kontra l-Ukrajna rriżultat f’waħda mill-aktar spostamenti fuq skala kbira li qed jikbru b’rata mgħaġġla mit-Tieni Gwerra Dinjija ‘l hawn; ifakkar li l-immirar massiv tal-infrastruttura ċivili wassal biex it-tfal Ukreni jiġu mċaħħda b’mod serju mill-aċċess għal servizzi bażiċi, bħall-edukazzjoni u l-kura tas-saħħa, b’mod partikolari l-appoġġ għas-saħħa mentali;
17.	Itenni li r-rilokazzjoni u d-deportazzjoni furzati kontinwi tat-tfal Ukreni, inklużi dawk mill-istituzzjonijiet, lejn ir-Russja u l-Belarussja u l-adozzjoni furzata tagħhom mill-familji Russi jiksru l-liġi Ukrena u internazzjonali; jissottolinja li t-trasferiment furzat tat-tfal ta’ grupp lejn grupp ieħor jikkostitwixxi d-delitt ta’ ġenoċidju, skont l-Artikolu II tal-Konvenzjoni dwar il-Prevenzjoni u l-Kastig tad-Delitt ta’ Ġenoċidju; jitlob li l-awtoritajiet Russi u Belarussi jiżguraw ir-ritorn immedjat tat-tfal Ukreni kollha; ifaħħar l-isforzi tal-organizzazzjonijiet Ukreni lokali li, fuq bażi ta’ każ b’każ, jappoġġjaw lill-ġenituri u lill-familji fit-tfittxija għal uliedhom u fil-ġlieda għar-ritorn sikur tagħhom;
18.	Jikkundanna l-intenzjoni tar-Russja li twettaq elezzjonijiet presidenzjali fit-territorji okkupati b’mod temporanju tal-Ukrajna bejn il-15 u s-17 ta’ Marzu 2024 u jissottolinja li mhux se jirrikonoxxi r-riżultati ta’ dawn l-elezzjonijiet illegali;
19.	Itenni l-appell tiegħu għal interazzjoni innovattiva, komplementari u flessibbli bejn il-ħidma li għaddejja bħalissa fuq l-implimentazzjoni tal-Ftehim ta’ Assoċjazzjoni attwalment fis-seħħ u l-proċess ta’ negozjati tal-adeżjoni, u b’hekk l-Ukrajna tkun tista’ tiġi integrata b’mod gradwali fis-suq uniku tal-UE u fil-programmi settorjali, inkluż l-aċċess għall-fondi tal-UE fl-oqsma rispettivi, sabiex iċ-ċittadini Ukreni jkunu jistgħu jgawdu l-benefiċċji tal-adeżjoni tul il-proċess kollu u mhux biss mat-tlestija tiegħu;
20.	Jissottolinja li l-gwerra ta’ aggressjoni Russa biddlet b’mod fundamentali s-sitwazzjoni ġeopolitika fl-Ewropa u thedded l-arkitettura tas-sigurtà tagħha, u li r-rispons għal dan jeħtieġ deċiżjonijiet politiċi, ta’ sigurtà u finanzjarji qalbiena, kuraġġużi u komprensivi mill-UE;
21.	Jilqa’ d-deċiżjoni tal-Kunsill Ewropew li jiftaħ negozjati ta’ adeżjoni mal-Ukrajna ladarba jiġu ssodisfati r-rakkomandazzjonijiet tal-Kummissjoni; jemmen li s-sħubija tal-Ukrajna fl-UE tirrappreżenta investiment ġeostrateġiku f’Ewropa magħquda u b’saħħitha u li dan ifisser li turi tmexxija, determinazzjoni u viżjoni; jitlob il-preżentazzjoni rapida tal-qafas ta’ negozjar rilevanti, u l-adozzjoni tiegħu ladarba jittieħdu l-passi rilevanti mir-rakkomandazzjoni tal-Kummissjoni tat-8 ta’ Novembru 2023;
22.	Ifakkar li l-proċess ta’ adeżjoni mal-UE se jkun ibbażat fuq il-mertu, u li l-metodoloġija tat-tkabbir tagħmel enfasi fuq l-oqsma kruċjali tar-rispett għall-istat tad-dritt, għall-valuri fundamentali, għad-drittijiet tal-bniedem, għad-demokrazija u għall-ġlieda kontra l-korruzzjoni; jemmen li proċess ta’ adeżjoni bbażat b’mod sod fuq il-mertu huwa fl-aħjar interess kemm tal-Ukrajna kif ukoll tal-UE; iħeġġeġ lill-UE u lill-Istati Membri tagħha jipprovdu aktar appoġġ u assistenza lill-Ukrajna fi triqitha lejn l-adeżjoni mal-UE, inklużi l-għarfien espert tekniku, it-tisħiħ tal-kapaċitajiet u r-riformi istituzzjonali meħtieġa biex jiġu ssodisfati l-kriterji tas-sħubija;
23.	Jistieden lill-Gvern Ukren ikompli jsaħħaħ l-awtonomija lokali, riforma li ngħatat fama nazzjonali u internazzjonali sinifikanti, u jintegra s-suċċess tar-riforma ta’ deċentralizzazzjoni fl-arkitettura ġenerali tal-proċessi ta’ tiswija, irkupru u rikostruzzjoni tal-Ukrajna;
24.	Jilqa’ l-ftehim tal-istituzzjonijiet tal-UE fil-prinċipju dwar l-istabbiliment tal-Faċilità tal-Ukrajna li se jipprovdi assistenza finanzjarja prevedibbli lill-Ukrajna, u jitlob l-iskjerament rapidu tagħha; jissottolinja r-rwol imsaħħaħ tal-Verkhovna Rada, tal-entitajiet subnazzjonali u tas-soċjetà ċivili bħala sħab rilevanti għall-awtorità eżekuttiva fl-identifikazzjoni tal-prijoritajiet li se jiġu ffinanzjati permezz tal-Pjan għall-Ukrajna, filwaqt li jisħaq li dan iżid ukoll is-sorveljanza u l-monitoraġġ tal-Faċilità;
25.	Jistieden lill-Kunsill iżomm il-politika ta’ sanzjonijiet tiegħu kontra r-Russja u l-Belarussja, filwaqt li jimmonitorja, jirrieżamina u jsaħħaħ l-effikaċja u l-impatt tagħha; jistieden lill-Kummissjoni u lill-Istati Membri jiżguraw l-implimentazzjoni malajr u l-infurzar strett tat-13-il pakkett ta’ sanzjonijiet kollha; jitlob lill-Kummissjoni twettaq valutazzjoni tal-impatt dwar l-effettività tas-sanzjonijiet fit-tfixkil tal-isforz tal-gwerra Russu u dwar l-evitar tas-sanzjonijiet; ifakkar li l-UE qed taħdem fuq leġiżlazzjoni biex tidentifika l-ksur ta’ miżuri restrittivi bħala reat kriminali; jistieden lill-Istati Membri jadottaw aktar pakketti ta’ sanzjonijiet li għandhom l-għan li jdgħajfu l-magna tal-gwerra Russa u jimmiraw lejn setturi ulterjuri tal-ekonomija tar-Russja, bħas-settur nukleari, b’mod partikolari r-Rosatom, il-metallurġija u l-agrikoltura;
26.	Jikkundanna lil dawk il-pajjiżi kollha li qed jipprovdu tagħmir militari lir-Russja u jgħinuha biex tevita l-effetti tas-sanzjonijiet imposti fuqha, u jistieden lill-UE tmexxi prosekuzzjoni rigoruża fil-konfront tal-kumpaniji, l-assoċjazzjonijiet u l-individwi li jipparteċipaw fl-evitar tas-sanzjonijiet; jitlob li l-UE, l-Istati Membri u l-alleati tagħhom isaħħu l-effettività tas-sanzjonijiet diġà imposti, jieħdu passi urġenti biex jimblukkaw kwalunkwe tentattiv ħalli jevitaw dawn is-sanzjonijiet u jaħdmu fuq mekkaniżmu ta’ sanzjonijiet sekondarji li jagħlaq kwalunkwe lakuna;
27.	Jistieden lill-UE u lill-Istati Membri tagħha jieħdu azzjoni ulterjuri biex ikomplu l-iżolament internazzjonali tar-Russja, inkluż fir-rigward tas-sħubija tar-Russja f’organizzazzjonijiet u korpi internazzjonali, bħall-Kunsill tas-Sigurtà tan-NU;
28.	Jissottolinja l-ħtieġa urġenti li jiġi stabbilit reġim legali sod li jippermetti l-konfiska tal-assi Russi ffriżati mill-UE u l-użu tagħhom biex jiġu indirizzati d-diversi konsegwenzi tal-aggressjoni tar-Russja kontra l-Ukrajna, inklużi r-rikostruzzjoni tal-pajjiż, il-kumpens għall-vittmi tal-aggressjoni tar-Russja, u x-xiri ta’ tagħmir militari għall-Ukrajna; jissottolinja l-konvinzjoni tiegħu li ladarba tintemm il-gwerra, ir-Russja jeħtiġilha tkun obbligata tħallas ir-reparazzjonijiet imposti fuqha biex jiġi żgurat li tagħmel kontribuzzjoni sostanzjali għar-rikostruzzjoni tal-Ukrajna; jilqa’ d-deċiżjoni reċenti tal-Kunsill li tiċċara l-obbligi tad-Depożitorji Ċentrali tat-Titoli li għandhom assi u riżervi tal-Bank Ċentrali tar-Russja, li huma immobilizzati bħala riżultat tal-miżuri restrittivi tal-UE; jilqa’ l-ħolqien tar-Reġistru tad-Danni kkawżati mill-aggressjoni Russa, li huwa l-ewwel pass fl-istabbiliment ta’ mekkaniżmu ta’ kumpens internazzjonali;
29.	Itenni t-tħassib tiegħu dwar is-sitwazzjoni fl-impjant tal-enerġija nukleari ta’ Zaporizhzhia, li huwa kkontrollat b’mod illegali mir-Russja; jappoġġja l-isforzi biex tinżamm preżenza kontinwa tal-Aġenzija Internazzjonali tal-Enerġija Atomika fl-impjant tal-enerġija nukleari ta’ Zaporizhzhia; ifakkar u jikkundanna l-azzjonijiet tar-Russja li kkawżaw ħsara serja lill-ambjent fl-Ukrajna, inklużi l-qerda tad-diga ta’ Kakhovka, il-qtugħ tas-siġar għall-injam tal-foresti Ukreni, l-estrazzjoni minerarja estensiva u l-kontaminazzjoni tar-riżorsi tal-arja u tal-ilma; itenni t-tħassib serju tiegħu dwar l-impatt ambjentali usa’ u fit-tul tal-gwerra; jissottolinja l-ħtieġa li tinħoloq sistema għar-reġistrazzjoni u l-valutazzjoni tal-ħsara ambjentali kkawżata mir-Russja u li jitħejjew raġunijiet legali għall-obbligu ta’ rendikont tar-Russja għal dawk ir-reati;
30.	Jistieden lill-UE u lill-Istati Membri tagħha jaħdmu b’mod strateġiku u proattiv biex jiġġieldu t-theddid ibridu u jipprevjenu l-indħil tar-Russja fil-proċessi politiċi, elettorali u demokratiċi oħra fl-Ukrajna u fl-UE, b’mod partikolari atti malizzjużi li għandhom l-għan li jimmanipulaw l-opinjoni pubblika u jimminaw l-integrazzjoni Ewropea, b’mod partikolari fid-dawl tal-elezzjonijiet Ewropej li ġejjin;
31.	Jesprimi tħassib dwar ir-restrizzjoni tal-ivvjaġġar barra mill-pajjiż tal-membri tal-Verkhovna Rada tal-Ukrajna; jemmen li dan jista’ jitqies bħala restrizzjoni indiskriminata tal-attività politika tal-membri eletti tal-parlament, b’mod partikolari ta’ dawk li jirrappreżentaw l-oppożizzjoni; jemmen bis-sħiħ li fi żminijiet ta’ gwerra, kwalunkwe riżorsa politika li tista’ tirrappreżenta l-kawża tal-Ukrajna fi kwalunkwe forum internazzjonali ma għandhiex tiġi injorata;
[bookmark: TextBodyEnd]32.	Jagħti istruzzjonijiet lill-President tiegħu biex tgħaddi din ir-riżoluzzjoni lill-Kunsill, lill-Kummissjoni, lill-Viċi President tal-Kummissjoni/Rappreżentant Għoli tal-Unjoni għall-Affarijiet Barranin u l-Politika ta’ Sigurtà, lill-gvernijiet u lill-parlamenti tal-Istati Membri, lill-President, lill-Gvern u lill-Verkhovna Rada tal-Ukrajna, lin-Nazzjonijiet Uniti u lill-awtoritajiet Russi u Belarussi.

